ORDE do 12 de abril de 2005 pola que se modifica a do 3 de febreiro de 2005, sobre delegación de competencias en órganos centrais e periféricos do Servizo Galego de Saúde.
CONSELLERÍA DE SANIDADE — III. OUTRAS DISPOSICIÓNS — 23/05/2005

O Decreto 14/2005, do 3 de febreiro, polo que se establece a estrutura orgánica do Servizo Galego de Saúde, ten en conta na organización periférica aos directores das áreas sanitarias, sen prexuízo dos órganos recollidos no artigo 37.2º b) da Lei 7/2003, do 9 de decembro, de ordenación sanitaria de Galicia.
Nas disposicións transitorias daquela norma regulamentaria mantense a estrutura das direccións provinciais, así como a posibilidade de delegación a prol dos xerentes de atención primaria e especializada, de funcións relacionadas cos seus correspondentes ámbitos de actuación. Todo sen prexuízo do posterior desenvolvemento da estrutura das áreas sanitarias.
A Orde do 3 de febreiro de 2005, sobre delegación de competencias en órganos centrais e periféricos do Servizo Galego de Saúde, contén a delegación de competencias nos directores de área ou nos seus equivalentes, en relación cos seus respectivos centros de gasto.
Co obxecto de evitar calquera dúbida interpretativa ou aplicativa, cómpre modificar o artigo 5º, letra h), e incluír unha disposición transitoria segunda á citada orde, establecendo de xeito inequívoco aquela equivalencia.
Na súa virtude, facendo uso das facultades que me confiren o artigo 38 da Lei 1/1983, do 22 de febreiro (modificada por Lei 11/1988, do 20 de outubro) reguladora da Xunta e do seu presidente; o artigo 3.2º do Decreto 14/2005, do 3 de febreiro, polo que se establece a estrutura orgánica do Servizo Galego de Saúde; e tendo en conta os artigos 9 b) e 72.4º do Decreto lexislativo 1/1999 (modificado
polas leis 5/2000, do 28 de decembro, e 8/1999, do 30 de decembro) que aprobou o texto refundido da Lei de réxime financeiro e orzamentario de Galicia,
DISPOÑO:
Artigo 1º
Modifícase o artigo 5º, letra h) da Orde do 3 de febreiro de 2005, sobre delegación de competencias en órganos centrais e periféricos do Servizo Galego de Saúde, que quedará coa seguinte redacción:
«h) A autorización de gastos, actos de disposición de créditos e propostas de pagamento, con cargo aos orzamentos dos seus respectivos centros, agás nos expedientes a que se refire a letra e) do artigo 3º desta orde, nos que será competencia da División de Recursos Económicos do Sergas a retención de crédito, a autorización do gasto e os actos de disposición de crédito correspondente, e agás nos expedientes a que se refiren as letras a), b) e h) do artigo 3º, nos que será competencia da División de Recursos Económicos do Sergas a retención de crédito correspondente».
Artigo 2º
Engádese unha disposición transitoria segunda á Orde do 3 de febreiro de 2005, sobre delegación de competencias en órganos centrais e periféricos do Servizo Galego de Saúde, coa seguinte redacción:
«Disposición transitoria segunda.
Mentes non se estableza a estrutura das áreas sanitarias, entenderanse por órganos equivalentes aos directores de área, os directores xerentes de primaria e especializada, así como os directores provinciais, nos seus respectivos centros de gasto».
Disposición derradeira
Esta orde entrará en vigor ao día seguinte da súa publicación no Diario Oficial de Galicia.
Santiago de Compostela, 12 de abril de 2005.
José Manuel González Álvarez
Conselleiro de Sanidade